**Vremuri**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Ion Ungureanu

Spuneau c-ai vândut

Românilor Basarabia.

Iată şi

Ţărani cu cartofi

Veniţi din Opacii tăi

În piaţa Obor.

Nimeni nu vrea

Să cumpere Basarabia…

Aburi aromitori şi fudui

De cafea – vrajă,

Cum se spune, braziliană.

Fum tămâios de kent

Urcând leneş şi indiferent

Spre slăvi –

Acestea oare să fie

Hotarele Ţării?!

Spuneau c-am vândut

Românilor Basarabia.

Iată şi

Ţărani cu mere, veniţi

Tocmai din satul meu de la Prut.

În piaţa Matache din Bucureşti

Stau merele noastre

Ruşinoase şi umilite,

Printre banane – printre aceşti

Căcăţei auriţi

Înşiraţi pe tarabe.

Nimeni nu vrea

Să cumpere Basarabia

Aburi aromitori şi fudui

De cafea – vraja,

Cum se spune, braziliană,

Urcă în slavi –

Acestea oare să fie

Hotarele Ţării?!

Adun de pe jos în palme

Pământul. Pământul

Scuturat de pe trupul

Cartofilor porecliţi muscali.

Pământ plâns pe furiş.

Pământ spulberat de năprasnice vânturi.

Pământ zadarnic visător.

Vremuri când

Nici apele Prutului

Nu mai ştiu

De vor ajunge la mare.

\* \* \*

Lui Ilie Untilă

Sunt nu pe voi supărat,

Ci pe mine. Pe mâinile mele

Care, proaste, s-au împreunat

Cu labele voastre. Ca javrele.

Pe ochii mei sunt supărat

Pe care în lacrimi, ca pe măsline,

I-am pus la murat:

Luaţi, dragi oaspeţi, luaţi şi gustaţi

Din ochii mei, din ochii surorii,

Din ochii Patriei. Luaţi!